b'\n_START_ARTICLE_\nKunstnerkolonien Egernsund\n_START_PARAGRAPH_\nKunstnerkolonien Egernsund eller K\xc3\xbcnstlerkolonie Ekensund var en Kunstnerkoloni i Egernsund, dengang Ekensund, i provinsen Slesvig-Holsten. Mere end 40 kunstnere regnes i dag for en del af kunstnerkolonien i Egernsund. -_NEWLINE_Fra cirka 1880 samlede der sig efterh\xc3\xa5nden p\xc3\xa5 nordsiden af Flensborg Fjord en kunstnerkoloni, hvor tilrejsende malere m\xc3\xb8dtes med lokale hver sommer fra 1882. Medlemmerne var overvejende tyske kunstnere som Wilhelm Dreesen, Alexander Eckener, Otto Heinrich Engel, Johannes Knutz, Erich Kubierschky, Jacob N\xc3\xb6bbe, Heinrich Petersen-Angeln, Walter Rudolf Leistikow og Fritz Stoltenberg_NEWLINE_De fleste af dem havde p\xc3\xa5 en eller anden m\xc3\xa5de tilknytning til Slesvig-Holsten og var uddannet p\xc3\xa5 de tyske kunstakademier. Gennem Fritz Stoltenberg (1855-1921) havde Egernsundmalerne kontakt med Skagensmalerne. I den f\xc3\xb8rste generation af Egernsundmalerne var Wilhelm Dreesen (1840-1926) fra Flensborg en af de drivende kr\xc3\xa6fter. Han var en af de f\xc3\xb8rste i Tyskland, der besk\xc3\xa6ftigede sig med kunstfotografi. Mange af motiverne var de talrige teglv\xc3\xa6rker med t\xc3\xb8rrelader med lysende r\xc3\xb8de tage, fiskernes arbejdsliv og skibene p\xc3\xa5 fjorden._NEWLINE_M\xc3\xb8destedet var "Gasthof Schumann". Kunstnerne blev om sommeren indkvarteret om sommeren p\xc3\xa5 de lokale kroer eller lejede v\xc3\xa6relser i fiskerhusene ved L\xc3\xa5gmade. En del af de lokale kunstnere havde boliger i omegnen af Egernsund. Wilhelm Dreesen havde et sommerhus i Sandager, mens Anton Nissen, (1866-1934) sammen med Maria Nissen byggede et hus med atelier mellem Alnor og Rinken\xc3\xa6s. Kunstnerkolonien i Egernsund havde sin blomstringstid med den anden generation, der is\xc3\xa6r blev pr\xc3\xa6get af maleren Otto Heinrich Engel (1866-1949), der kom til Egernsund fra M\xc3\xbcnchen i \xc3\xa5rene 1892-1910. Efterh\xc3\xa5nden kom der ogs\xc3\xa5 kvindelige malere som f.eks. Emmy Gotzmann-Conrad (1881-1942)._NEWLINE_Mens danske malere som Johan Ulrik Bredsdorff (1845-1928), Hans Smidth (1839-1917) og Agnes Slott-M\xc3\xb8ller (1862-1937) holdt afstand til de tyske kolleger, f\xc3\xa6rdedes Louis Jensen (1858-1908) fra K\xc3\xb8benhavn ubesv\xc3\xa6ret i kredsen af Egernsundmalerne indtil sin d\xc3\xb8d i 1908. Det lykkedes aldrig Egernsundmalerne at afholde f\xc3\xa6lles udstillinger, og fra omkring 1910 s\xc3\xb8gte mange til andre lokaliteter. Med gr\xc3\xa6nsedragningen tv\xc3\xa6rs gennem Flensborg Fjord i 1920 oph\xc3\xb8rte kunstnerkolonien. Det fik betydning for, hvordan kunstnerkolonien blev husket henholdsvis nord og syd for gr\xc3\xa6nsen. Kunsthistorisk er kolonien betragtet som tysk, og i Tyskland er Egernsundmalerne anerkendte og v\xc3\xa6rdsatte. Men i tiden efter Genforeningen i 1920 blev b\xc3\xa5de malerne og deres v\xc3\xa6rker overvejende ukendte for danskerne, selvom flere af kunstnerne faktisk er f\xc3\xb8dt i omr\xc3\xa5der, der var danske indtil 1864. I dag er ca. 50 af Egernsundmalernes v\xc3\xa6rker en fast del af udstillingen p\xc3\xa5 Museumsberg Flensburg.'